फोंडेंः आदिवासी समाजाक फक्त गोंयचे विधानसभेंत अजून मेरेन आरक्षण मेळूंक ना. 'उटा' हे संबंदांत फाटपुरवण करीत आसा. राष्ट्रपती द्रौपदी मुर्मू हांचे कडेन लेगीत चर्चा केल्या. ताका लागून 2027 त जावपी विधानसभा वेंचणुके आदीं आदिवासी समाजाक राजकी आरक्षण मेळपाची शक्यताय आसा, अशें 'उटा'चे अध्यक्ष प्रकाश वेळीप हांणी सांगलें. फोंड्यां घेतिल्ले पत्रकार परिशदेंत ते उलयताले. तांचे वांगडा विश्वास गावडे, दुर्गादास गावडे, मोलू वेळीप, अनिल गांवकर, दया गांवकर, नानू गांवकर आनी निहाल गांवकर हाजीर आशिल्ले.
 आदिवासी समाजाचे बिरसा मुंडा हांचे जयंती निमतान 15 नेव्हेंबराक गोंयांतल्या बाराय म्हालांनी खाशेले कार्यावळींचें आयोजन केलां. दनपारां 3 वरांचेर फोंडेंच्या राजीव गांधी कला मंदिराच्या सभाघरांत जावपी कार्यावळींत कला आनी संस्कृती मंत्री गोविंद गावडे आनी आमदार अँथनी वाझ हाजीर रावतले, अशी म्हायती वेळीप हांणी दिली.
 पश्चीम घांटांतलो पर्यावरण संवेदनशील वाठार जाहीर करचे आदीं सरकारान आदिवासी समाजांतल्या लोकांचो विचार करप गरजेचें आसा. हे संबंदांत बेगिनूच सरकाराक निवेदन दितले, अशें वेळीप हांणी सांगलें.
 फोंडें म्हाल सोडून हेर सगळ्या म्हालांनी सकाळीं 10 वरांचेर कार्यावळ सुरू जातली. फोंडें म्हालांत दनपारां 3 वरांचेर सुरू जावपी कार्यावळींत यत्ता बारावी तशेंच धावेच्या हुशार विद्यार्थ्यांचो भोवमान करतले, अशी म्हायती वेळीप हांणी दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 